ফের রক্তাক্ত বালোচিস্তান! বিদ্রোহীদের হামলায় মৃত্যু হল ৯ পাক সেনার

ওয়েব ডেস্ক : ফের উত্তপ্ত হয়ে উঠল বালোচিস্তান (Balochistan)। আবারও পাক সেনার কনভয়ে হামলার ঘটনা ঘটল। এই হামলায় ৯ পাক সেনার মৃত্যু (Death) হয়েছে বলে খবর। এই হামলার ঘটনার দায় ইতিমধ্যে স্বীকার করেছে বালোচ বিদ্রোহীরা। তবে এ নিয়ে এখনও পর্যন্ত কোনও কিছু জানানো হয়নি ইসলামাবাদের (Islamabad) তরফে।

জানা গিয়েছে, শনিবার এই হামলার ঘটনা ঘটেছে। সেদিন কালাট জেলার একটি হাইওয়ের উপর দিয়ে যাওয়ার সময় পাক সেনার দুটি কনভয়ের উপর বালোচ লিবারেশন আর্মির (BLA) সদস্যরা হামলা চালায় বলে অভিযোগ। গুলির পাশাপাশি রকেট-প্রপেলড গ্রেনেডও ছোড়া হয় বলেও খবর। অতর্কিত এই হামলায় দিশেহারা হয়ে পড়ে পাক জওয়ানরা।

আরও খবর : বাংলাদেশ ও নেপালে গণঅভ্যুত্থান কেন? ব্যাখ্যা দিলেন অজিত ডোভাল

তবে এর পরেই পাক সেনার তরফে পাল্টা গুলি চালানো হয়। ৫০ মিনিট ধরে চলে এই লড়াই। এই হামলায় ৯ জন পাক সেনার মৃত্যু হয় বলে জানা যাচ্ছে। পাশাপাশি ক্ষতিগ্রস্ত হয় দুটি কনভয়ও। এই সংঘর্ষে বির্দোহীদের কেউ প্রাণ হারিয়েছেন কি না, সে বিষয়ে কিছু জানা যায়নি।

প্রসঙ্গত, বালোচিস্তানের (Balochistan) সাধারণ মানুষের উপর দীর্ঘদিন ধরে অত্যাচারের অভিযোগ রয়েছে পাক সেনার বিরুদ্ধে। সেই কারণে দীর্ঘদিন ধরে পাকিস্তান থেকে আলাদা হতে চেয়ে আন্দোলন চালিয়ে যাচ্ছে বালোচিস্তানের বিদ্রোহীরা। পাল্টা ইসলামাবাদের তরফেও হামলার ঝাঁজ বাড়ানো হয়েছে। যার ফলে চলতি বছরের শুরু থেকে এখনও পর্যন্ত প্রাণ হারিয়েছেন বহু নিরাপত্তাকর্মী। পাল্টা পাক সেনার বিরুদ্ধে বালোচিস্তানের সাধারন নাগরিকদের অপহরণের অভিযোগ উঠেছে।